Կոլո Տուրե

Կոլո Տուրե (ֆր.՝ Kolo Abib Touré, մարտի 19, 1981(1981-03-19), Բուակե, Gbêkê, Vallée du Bandama District, Կոտ դ'Իվուար), նախկին կոտ դ'Իվուարցի ֆուտբոլիստ։ Խաղացել է պաշտպանի դիրքում։ Հանդես է եկել Արսենալում, Մանչեսթեր Սիթիում, Լիվերպուլում, Սելտիկում, ինչպես նաև Կոտ դ'Իվուարի ազգային հավաքականում։ Ներկայումս տեխնիկական օգնական է Սելտիկում և հանդիսանում է Կոտ դ'Իվուարի ազգային հավաքականի մարզչական կազմի անդամ։
Տուրեն Արսենալ է տեղափոխվել 2002 թվականին։ Այստեղ նա անցկացրել է 326 հանդիպում և ակումբի հետ 2003-2004 մրցաշրջանում հաղթել Պրեմիեր Լիգան՝ մրցաշրջանի 38 խաղերում չկրելով ոչ մի պարտություն։ 2009 թվականին կոտ դ'Իվուարցին տեղափոխվեց Մանչեսթեր Սիթի, որտեղ նրան 1 տարի անց միացավ իր փոքր եղբայր Յայա Տուրեն։ Եղբայրները օգնեցին ակումբին 44 տարվա մեջ առաջին անգամ հաղթել առաջնությունը։ 2013 թվականին նա տեղափոխվեց Լիվերպուլ։ Կոլո Տուրեն 8 ֆուտբոլիստներից է, ովքեր հաղթել են Պրեմիեր Լիգան 2 տարբեր ակումբների կազմում։ Նա նաև հաղթեց Շոտլանդիայի առաջնությունը Սելտիկի կազմում։
Կոլո Տուրեն 2000-ից 2015 թվականներին խաղացել է Կոտ դ'Իվուարի ազգային հավաքականում և անցկացրել 120 հանդիպում։ Նա Կոտ դ'Իվուարի հավաքականում երկրորդ ամենաշատ հանդիպում անցկացրած ֆուտբոլիստն է։ Ազգային հավաքականի կազմում մասնակցել է 2006, 2010 և 2014 թվականների աշխարհի առաջնություններին, ինչպես նաև 7 Աֆրիկայի ազգերի գավաթի խաղարկությունների։ Հավաքականի հետ 2006 և 2012 թվականներին գրավել է երկրորդ տեղը Աֆրիկայի ազգերի գավաթում և հաղթել 2015 թվականի առաջնությունը։


== Ակումբային կարիերա ==


=== Արսենալ ===

2002 թվականի փետրվարի 14-ին Տուրեն ԱՍԵԿ Միմոզաս թիմից տեղափոխվեց Արսենալ 150 հազար ֆունտ ստերլինգի դիմաց։
Արսենալի կազմում իր դեբյուտը նշեց 2002 թվականի օգոստոսի 11-ին՝ Անգլիայի սուպերգավաթի Լիվերպուլի դեմ խաղում։ Նա խաղում էր հենակետային կիսապաշտպանի և աջ պաշտպանի դիրքում։ Իր առաջին գոլը խփեց 2002 թվականի սեպտեմբերի 1-ին՝ Չելսիի դեմ խաղում։ Այդ մրցաշրջանում Տուրեն Արսենալի հետ հաղթեց Անգլիայի գավաթը, թեև եզրափակչում խաղադաշտ դուրս չեկավ՝ մնալով պահեստայինների նստարանին։
2003-2004 մրցաշրջանում Տուրեն սկսեց խաղալ որպես կենտրոնական պաշտպան՝ զույգ կազմելով Սոլ Քեմպբելի հետ։ Այս մրցաշրջանում Արսենալը չպարտվեց ոչ մի խաղ և դարձավ Անգլիայի չեմպիոն, իսկ Տուրեն դարձավ 1 գոլի և 1 գոլային փոխանցման հեղինակ։
2004-2005 մրցաշրջանում հիմնական կազմում իր տեղի համար Տուրեն մրցակցում էր Ֆիլիպ Սենդերոսի և Պասկալ Սիգանի հետ, սակայն կարողացավ անցկացնել 50 հանդիպում՝ դառնալով 1 գոլի հեղինակ։ Միակ գոլը կոտ դ'Իվուարցին խփեց 2005 թվականի փետրվարի 22-ին՝ Չեմպիոնների Լիգայի Բավարիայի դեմ խաղում, սակայն այդ խաղում Արսենալը պարտվեց 3-1 հաշվով։

2005-2006 մրցաշրջանում Տուրեն հաստատեց իր դիրքը հիմնական կազմում՝ պաշտպանական զույգ կազմելով Ֆիլիպ Սենդերոսի հետ։ Այդ մրցաշրջանում Արսենալը հասավ Չեմպիոնների Լիգայի եզրափակիչ՝ 10 խաղ անընդմեջ անառիկ պահելով իր դարպասը և սահմանելով եվրոպական մրցաշարերի ռեկորդ։ Իր երկրորդ գոլը եվրոպական մրցաշարերում Տուրեն խփեց 2006 թվականի ապրիլի 19-ին՝ Չեմպիոնների Լիգայի կիսաեզրափակչի Վիլյառեալի դեմ խաղում։ Այդ գոլը վճռեց հակամարտության ելքը, քանի որ երկու խաղերի արդյունքում Արսենալը հաղթեց ընդհանուր 1-0 հաշվով։
2006-2007 մրցաշրջանում Տուրեն ստացավ 5 համարի մարզաշապիկը, քանի որ այն ազատվել էր Մարտին Կիոունի հեռանալուց հետո։ 2006 թվականի օգոստոսին Տուրեն երկարաձգեց իր պայմանագիրը ակումբի հետ 4 տարով՝ ստանալով շաբաթական 70,000 ֆունտ ստերլինգ։ Այս մրցաշրջանում կոտ դ'Իվուարցին դարձավ Արսենալի 3-րդ ավագը՝ Թիերի Անրիից և Ժիլբերտու Սիլվայից հետո։ Իր առաջին խաղը որպես Արսենալի ավագ, Տուրեն անցկացրեց 2007 թվականի հունվարի 9-ին՝ Լիգայի գավաթի Լիվերպուլի դեմ խաղում։
2009 թվականի ապրիլի 13-ին Տուրեն Արսենալից պահանջեց ակումբից հեռանալու իրավունք՝ իր թիմակից Վիլյամ Գալասի հետ վեճից հետո։ Ակումբից մերժում ստանալուց հետո Տուրեն ժամանակավորապես փոխեց իր որոշումը՝ մինչև մրցաշրջանի ավարտ։


=== Մանչեսթեր Սիթի ===
2009 թվականի հուլիսի 29-ին Տուրեն 4 տարվա պայմանագիր կնքեց Մանչեսթեր Սիթիի հետ՝ երկարաձգելու հնարավորությամբ։ Ակումբը նրա համար վճարեց 14 միլիոն ֆունտ ստերլինգ։ Նախորդ մրցաշրջանում Մանչեսթեր Սիթին զբաղեցրեց 10-րդ հորիզոնականը և ակումբը կատարեց մի շարք համալրումներ՝ լավագույն քառյակում հայտնվելու համար։ Մարկ Հյուզը Տուրեին նշանակեց թիմի ավագ։ Իր առաջին գոլը Մանչեսթեր Սիթիի կազմում կոտ դ'Իվուարցին խփեց 2009 թվականի սեպտեմբերի 23-ին՝ Լիգայի գավաթի Ֆուլհեմի դեմ խաղում։ Իր առաջին գոլը առաջնությունում խփեց 2009 թվականի նոյեմբերի 7-ին՝ Բարնլիի դեմ խաղում։ Մանչեսթեր Սիթին ավարտեց մրցաշրջանը 5-րդ տեղով՝ հետ մնալով Տոտենհեմից 3 միավորով։
2010-2011 մրցաշրջանում Ռոբերտո Մանչինին ավագի թևկապը փոխանցեց Կառլոս Տևեսին։ Այնուամենայնիվ, Տուրեն շարունակում էր մնալ Մանչեսթեր Սիթիի հիմնական կազմի խաղացող։ Մրցաշրջանում իր առաջին գոլը Տուրեն խփեց 2011 թվականի հունվարի 15-ին՝ Վուլվերհեմպտոնի դեմ խաղում, որի շնորհիվ Մանչեսթեր Սիթին գլխավորեց մրցաշարային աղյուսակը։ 2011 թվականի մարտի 3-ին հայտնի դարձավ, որ Տուրեն չի կարողացել անցնել դոպինգ-թեստը և կոտ դ'Իվուարցին որակազրկվեց 6 ամսով։
2011-2012 մրցաշրջանում Տուրեն 14 հանդիպում անցկացրեց Պրեմիեր Լիգայում, իսկ Մանչեսթեր Սիթին 44 տարվա մեջ առաջին անգամ հաղթեց առաջնությունը։


=== Լիվերպուլ ===

2013 թվականի մայիսի 28-ին Լիվերպուլը հայտարարեց Տուրեի տրանսֆերը անվճար ձեռք բերելու մասին։ Հուլիսի 2-ին Տուրեն պաշտոնապես դարձավ Լիվերպուլի ֆուտբոլիստ և ստացավ 4 համարի մարզաշապիկը։ Ֆուտբոլիստը կնքեց 2 տարվա պայմանագիր։ Իր դեբյուտը Լիվերպուլի կազմում Տուրեն նշեց 2013 թվականի հուլիսի 13-ին՝ Պրեստոն Նորթ Էնդի դեմ ընկերական խաղում։ Պրեմիեր Լիգայում իր դեբյուտը նշեց 2013 թվականի օգոստոսի 17-ին՝ Ստոկ Սիթիի դեմ խաղում։ 2014 թվականի փետրվարի 12-ին՝ Ֆուլհեմի դեմ խաղում Տուրեն դարձավ ինքնագոլի հեղինակ, սակայն Լիվերպուլը հաղթեց այդ խաղում Սթիվեն Ջերարդի գոլի շնորհիվ։
2015 թվականի մարտի 1-ին Կոլո Տուրեն փոխարինման դուրս եկավ Մանչեսթեր Սիթիի դեմ խաղի 83-րդ րոպեին։ Սա առաջին խաղն էր, որը նա անցկացնում էր իր եղբայր Յայա Տուրեի դեմ։
Իր առաջին գոլը Լիվերպուլի կազմում Տուրեն խփեց 2016 թվականի փետրվարի 14-ին՝ Աստոն Վիլլայի դեմ խաղում։ Սա նրա առաջին գոլն էր 2011 թվականի հունվարից հետո, և Տուրեն այն մեծ ուրախությամբ տոնեց։
2015-2016 մրցաշրջանի ավարտին Տուրեն ազատ արձակվեց։


=== Սելտիկ ===
2016 թվականի հուլիսի 24-ին Տուրեն 1 տարվա պայմանագիր կնքեց Սելտիկի հետ՝ վերամիավորվելով իր նախկին մարզիչ Բրենդան Ռոջերսի հետ։ Իր դեբյուտը Սելտիկի կազմում նշեց 2016 թվականի օգոստոսի 3-ին՝ Չեմպիոնների Լիգայի որակավորման փուլի Աստանայի դեմ խաղում։ Այս մրցաշրջանում Տուրեն մասնակցեց 20 հանդիպման, իսկ Սելտիկը անցկացրեց անպարտելի մրցաշրջան՝ հաղթելով Շոտլանդիայի առաջնությունը, գավաթը և Լիգայի գավաթը։ Մրցաշրջանի ավարտին Տուրեին նոր պայմանագիր չառաջարկեցին և 2017 թվականի սեպտեմբերին նա հայտարարեց պրոֆեսիոնալ ֆուտբոլիստի կարիերան ավարտելու մասին և միացավ Սելտիկի մարզչական թիմին։


== Միջազգային կարիերա ==

2000 թվականից ի վեր Տուրեն խաղում է Կոտ դ'Իվուարի ազգային հավաքականի կազմում։ Իր դեբյուտը նշել է 2000 թվականի ապրիլին՝ Ռուանդայի դեմ խաղում։ 2006 թվականի Աֆրիկայի ազգերի գավաթին Տուրեն մասնակցեց Կոտ դ'Իվուարի բոլոր 6 խաղերին, իսկ հավաքականը զբաղեցրեց 2-րդ տեղը։
Կոտ դ'Իվուարի հավաքականի կազմում Տուրեն մասնակցեց 2006 թվականի աշխարհի առաջնությանը՝ իր առաջին հանդիպումը աշխարհի առաջնություններում անցկացնելով 2006 թվականի հունիսի 11-ին՝ Արգենտինայի դեմ խաղում։
Տուրեն մասնակցեց նաև 2010 թվականի աշխարհի առաջնությանը։ Առաջնության առաջին՝ Պորտուգալիայի դեմ խաղը Տուրեն անցկացրեց որպես թիմի ավագ՝ Դիդիե Դրոգբայի վնասվածքի պատճառով։
Տուրեի վերջին հանդիպումը ազգային հավաքականի կազմում 2015 թվականի Աֆրիկայի ազգերի գավաթի եզրափակիչն էր, որում Կոտ դ'Իվուարը հետխաղյա 11-մետրանոց հարվածաշարում 9-8 հաշվով հաղթեց Գանային։
2015 թվականի փետրվարի 15-ին Տուրեն հայտարարեց միջազգային կարիերան ավարտելու մասին։


== Մարզչական կարիերա ==
2017 թվականի օգոստոսի 9-ին Կոտ դ'Իվուարի ֆուտբոլի ֆեդերացիան հայտարարեց, որ Կոլո Տուրեն լինելու է ազգային և երիտասարդական հավաքականների մարզչական կազմերի անդամ։ 2017 թվականի սեպտեմբերին նա միացավ Սելտիկի մարզչական կազմին որպես տեխնիկական օգնական։


== Անձնական կյանք ==
Կոլո Տուրեն Իբրահիմ Տուրեի և Մանչեսթեր Սիթիում հանդես եկող Յայա Տուրեի ավագ եղբայրն է։ Իբրահիմը մահացավ քաղցկեղից 2014 թվականին՝ 28 տարեկան հասակում։ Նրանք նաև ունեն քույր՝ Բելինդան։
Տուրեն մուսուլման է և ծոմ է պահում Ռամադանի ընթացքում՝ նշելով, որ «Դա ինձ վրա ֆիզիկապես չի ազդում։ Դա ինձ ավելի ուժեղ է դարձնում։ Դու կարող ես անել դա, երբ ուժեղ հավատում ես ինչ-որ բանի։ Սովորական մարդը կարող է առանց ջուր ապրել շատ ավելի երկար, քան 1 օրը»։


== Կարիերայի վիճակագրություն ==


=== Ակումբային վիճակագրություն ===


=== Միջազգային վիճակագրություն ===


=== Միջազգային գոլեր ===


== Նվաճումներ ==


=== Ակումբային ===
ԱրսենալՊրեմիեր Լիգա․ 2003–04
Անգլիայի գավաթ․ 2002–03, 2004–05
Անգլիայի սուպերգավաթ․ 2002, 2004
ՈՒԵՖԱ Չեմպիոնների Լիգա․ երկրորդ տեղ․ 2005–06Մանչեսթեր ՍիթիՊրեմիեր Լիգա․ 2011-12ՍելտիկՇոտլանդիայի առաջնություն․ 2016-17
Շոտլանդիայի լիգայի գավաթ․ 2016–17
Շոտլանդիայի գավաթ․ 2016-17


=== Միջազգային ===
Կոտ դ'ԻվուարԱֆրիկայի ազգերի գավաթ․ 2015


=== Անհատական ===
Աֆրիկայի ազգերի գավաթի խորհրդանշական հավաքական․ 2015


== Ծանոթագրություններ ==


== Արտաքին հղումներ ==
Կոլո Տուրեն transfermarkt-ում
Կոլո Տուրեի մասին նորություններ skysports.com-ում
Կոլո Տուրեն soccerbase.com կայքում